
Női fogvatartottak a büntetés-végrehajtásban. Anya és gyermek élete a rácsok mögött.

Kulcsszavak: büntetés-végrehajtás; anya gyermek részleg; női fogvatartottak
Egy édesanya számára az egyik legszebb és legmeghatározóbb pillanat, amikor világra hozza gyermekét. Gyermekvállalás ideje alatt a család berendezkedik egy új életre, a vendégszoba gyermekszobává alakul, a szürke hétköznapokat pedig bearanyozza az ujjszülött gondozása és ápolása.
Dolgozatomban arra keresem a választ, hogy mi történik azon fogvatartott anyákkal, akik a büntetés-végrehajtás intézetében, a szabadságvesztésük letöltése közben hozzák világra csecsemőjüket.
Magyarországon a Bács-Kiskun Vármegyei Büntetés-végrehajtási Intézet Anya-gyermek Részlege az egyetlen olyan specifikus intézet, ahol a fogvatartott anyák gyermekikkel együttesen kerülhetnek elhelyezésre. A részleg feladatköre nem csupán a fogvatartotti populáció reintegrálására terjed ki, hanem az oda elhelyezett gyermekek egészséges fejlődése és nevelése az elsődleges szempont, amely egy mérhetetlenül nemes és felelősségteljes feladat.
Dolgozatomban elsősorban szükségesnek tartottam megvizsgálni a női, valamint a várandós és kisgyermekes fogvatartottak speciális helyzetét a büntetés-végrehajtásban, továbbá érzékeltetni a kapcsolattartás jelentőségeit mind a fogvatartott anya, mind pedig a kint maradt gyermeke aspektusából. Mindemellett röviden bemutatásra kerül a női bűnözés kriminalitása is.
Kutatásom fókusza legfőképpen a részleg reintegrációs tevékenységeire, az ott szolgálatot teljesítő személyek mindennapi kihívásaira, valamint a közös elhelyezés időtartamának a vizsgálatára összpontosult. Annak érdekében, hogy egy teljes és valósághű képet kapjak a részleg működésével kapcsolatban, illetve választ kapjak kérdésimre, kutatásom Kecskemétre, az anya-gyermek részlegre vezetett, ahol interjút készítettem az intézet parancsnokával, a fogvatartási ügyek alosztályvezetőjével, valamint egy reintegrációs tiszttel.
A feldolgozott szakirodalom, valamint az interjú során kapott válaszok ismereteiben célom az, hogy feltérképezzem az anya-gyermek részleg minden apró szegmensét, és feltárjam azokat a módszereket, eljárásokat, amelyek által célravezetően és hatékonyan tud működni a jelenlegi rendszer. Továbbá igyekszem a kutatásom során felmerülő problémák, valamint hiányosságok ismeretében rávilágítani ezek megoldási lehetőségeire, és javaslatokat megfogalmazni annak érdekében, hogy az együttes elhelyezés megvalósítása eredményesnek ígérkezzen.



